Minu huvi psühholoogia vastu sai alguse juba 9. klassist ning alates sellest ajast olen ma oma erialale pühendunud. Olen lõpetanud psühholoogia magistrantuuri nõustamise erialal ja tänaseks töötanud kokku peaaegu 6 aastat. Minu liikumapanevaks jõuks on olnud töö inimestega, sest psühholoogina töötades pean kõige olulisemaks punktiks inimese väärtustamist. Alustasin töötamist nõustamiskeskuses, misjärel liikusin probleemidele lähemale ehk asusin tööle koolidesse ning antud hetkel teen aktiivsemalt tööd peredega. Töötanud olen lastega, lastevanematega, õpetajatega, noortega, peredega, täiskasvanutega ja teistegi klientidega.
Mind on alati innustanud pingutama inimeste „suured“ probleemid, mis on röövinud võib-olla nende lootuse või halvimal juhul ka eluisu. Rasked juhtumid on olnud minu kõige suuremateks õpetajateks ning õnnestumisteks. Olles vabatahtlikuna töötanud lahendus.neti internetinõustajana, kogusin tuntust omil päevil sellega, et sain lahendada kõige raskemad juhtumid, mida keegi endale võtta ei julgenud. Mulle meeldib inimestega koostööd tehes leida üles nende isiklikud toimetulekuressursid ja aidata neil avastada see teelõik, mida mööda oleks praegusel hetkel vajalik või õige oma elus edasi astuda. Leian, et julgus peale hakata ja sihikindlus eesmärkideni jõudmisel iseloomustab nii mind kui ka minu tööd.
Olen kokku puutunud erinevate psühhika- ja käitumishäiretega, psühhiaatriliste patsientidega ning paljude erinevate oma ala spetsialistidega. Tihtilugu on vajalikeks koostööpartneriteks ka lastekaitse ja politsei. Töötades koolides, sai mulle selgeks, et ma soovin veelgi enam noore õpilase jaoks midagi ära teha, et muutused tema elus oleksid püsivamad. Selleks tuleb aga kaasata kogu perekond – analüüsides omavahelisi suhteid, allsüsteeme, perekonna ainulaadset struktuuri jne. Genogrammi (ehk perekaardi) koostamine koos lapse ja perega on olnud minu igapäevaseks tööriistaks ning tihti märkan, et ainuüksi selle koostamine on abiks olnud tervele perele. Ma leian, et väikeste muudatuste tekitamine peres on tohutu suure jõuga ja võib teinekord tuua enesega kaasa ootamatuid ning positiivseid tagajärgi.
Olen õnnelik, et tänu väga erinevatele tööalastele tahkudele olen saanud rakendada kõiki oma teadmisi, mida olen kogunud nii ülikoolipingist, koolitustelt kui ka muidugi elust enesest. Olles ema aktiivsele ja emotsionaalsele pojale ning tütrele, olen kindlasti rohkem süüvinud pere temaatikasse. Minu jaoks on väga oluline mu pere ning meie omavahelised lähedased suhted. Minu kirjutatud vastuseid erinevatele kasvatusalastele ja suhete probleemidele leiad Perekeskus Sina ja Mina koduleheküljelt, e-nõustamise juurest. Võta minuga julgesti ühendust, sest parim aeg uute alguste jaoks on nüüd.